November | 2014 | FVZS Institute Blog | Stellenbosch University
18 November 2014, written by fvzs
Ontmoet die koördineerder: Tosca Ferndale
Tosca Ferndale, 'n student aan die Universiteit Stellenbosch, is die koördineerder (en soms fasiliteerder) van die Frederik Van Zyl Slabbert Instituut vir Studenteleierskapsontwikkeling se kortkursus Vroue in Leierskap. Sy antwoord 'n paar vrae in hierdie reeks oor koördineerders en fasiliteerders verbonde aan die Instituut.
Waarom wou jy by hierdie bepaalde kursus betrokke raak?
Ek het die kursus gedoen en die impak daarvan op my was groot. Ek het dit nooit oorweeg om 'n koördineerder te wees nie, maar toe ek gevra is om dit te doen, kon ek nie nee sê nie. Dis 'n besonderse geleentheid en voorreg om jong vroue-leiers te ontwikkel, op te lei en aan te moedig. Dit is werklik 'n passie van my om te help om jong leiers te ontwikkel.
Hoe help hierdie rol jou om jou eie leiersvaardighede te ontwikkel?
Hierdie kursus is nie 'n geval van die koördineerders wat vir die deelnemers vertel wat die regte leierskapsoptrede en wat die verkeerde leierskapsoptrede is nie. Dit bied eerder 'n proses van gesamentlike leer. Al die betrokkenes, fasiliteerders, deelnemers en koördineerders, word gelyk ontwikkel. My leierskapvaardighede word verskerp deur al die deelnemers se goeie insigte, kennis en ervaring.
Is jy op ander terreine – hetsy op kampus of elders – betrokke by leierskap?
Ek was 'n lid van die Studenteraad (2014) en my portefeuljes was Studentesukses en Kommunikasie. Ek was ook in my vorige koshuis, Heemstede, die portefeuljebestuurder van Transformasie en Leierskapsontwikkeling. En voor dit was ek op die Juridiese Vereniging – die studentekomitee van die Fakulteit Regsgeleerdheid.
Het jy nog altyd aan jouself as 'n leier gedink
Ja. Ek het nog altyd vir ander opgestaan en glo in die mag van mense wat dinge wil laat gebeur. Ek glo dat elkeen 'n leier in eie reg is; ons almal lei net op verskillende gebiede. Bereidwilligheid, passie en vermoë maak van jou 'n leier en ek glo elkeen van ons beskik oor hierdie eienskappe.
Wat is die hoogte- en laagtepunte van betrokkenheid by die FVZS Instituut?
Die hoogtepunt is om saam met al die besonderse mense van die Instituut te werk. Die studenteleiers is spesiaal en die Instituut is 'n unieke ruimte waar mense leer om krities te dink. Dit het my gehelp om anders oor leierskap te dink. Voorheen het ek aan leierskap gedink as iets wat amper toevallig bydra daartoe om ander te help om as leiers te ontwikkel. Nou dink ek dat 'n mens doelbewus ander moet ontwikkel om leiers te wees, terwyl my eie leiersvaardighede steeds geslyp en ontwikkel word. Die grootste uitdaging was die begroting rondom koördinering. Begrotings en om boeke te laat klop, is werklik nie iets waarmee ek goed is nie. Ek is egter besig om te leer.
Ek is nou besig met my tweedejaar-eindeksamen in BCom (Bedryfsielkunde). Ek het aanvanklik vir 'n paar jaar in die regte studeer. Ek wil as 'n konsulterende bedryfsielkundige praktiseer. Ek wil hoofsaaklik met instellings van sekondêre en hoëronderwys werk en hulle help om hul hulpbronne en omgewings doeltreffend aan te wend. Ek wil ook by opleiding en ontwikkeling betrokke wees.
Tot watter mate sal dit wat jy hier as studenteleier leer jou later help?
Daar is 'n regstreekse verband. Ek voel sterk oor opleiding en ontwikkeling en ek glo dit is hoofsaaklik die rol wat jy as koördineerder vervul. Jy bepaal die deelnemers se behoeftes. Jy ontwerp 'n program om die behoeftes te vervul, en jy bied die program aan. Ideaal gesproke is dit wat ek vir die res van my lewe wil doen.